钦定古今图书集成/明伦汇编/氏族典/第038卷 > 《廖用贤尚友录》 > 江揔
## 钦定古今图书集成/明伦汇编/氏族典/第038卷 > 《廖用贤尚友录》 > 江揔

按《陈书江揔传》，“揔字揔持，济阳考城人也。父紑，少居
父忧，以毁卒。揔七岁而孤，依于外氏。幼聪敏，有至性，
及长，笃学有辞采。年十八，解褐宣惠武陵王府法曹
参军，中权将军、丹阳尹何敬容开府置佐史，除府主
簿，迁尚书殿中郎，转侍郎，迁太子洗马，出为临安令，
还为中军宣城王府限内录事参军，转太子中舍人。”
及魏国通好，敕揔摄官报聘，以疾不行。侯景寇京都，
诏以揔权兼太常卿，守小庙。台城陷，揔避难崎岖，流
寓岭南积岁。天嘉四年，以中书侍郎征还朝，直侍中省，累迁司徒右长史，掌东宫管记、给事黄门侍郎，领
南徐州大中正。授太子中庶子、通直散骑常侍，迁左
民尚书，转太子詹事。与太子为长夜“之饮”，上怒，免之。
寻为侍中，领左骁骑将军，复为左民尚书，领左军将
军，未拜，又以公事免。寻起为散骑常侍、明烈将军、司
徒左长史，迁太常卿。后主即位，除祠部尚书，又领左
骁骑将军，参掌选事。转散骑常侍、吏部尚书，寻迁尚
书仆射。至德四年，加宣惠将军，寻授尚书令。祯明二
年，进号中权将军。京城陷，入隋，为上开府。开皇十四
年，卒于江都，年七十六。后主之世，揔当权宰，不持政
务，但日与后主游宴后庭，当时谓之“狎客。”有《文集》三
十卷行于世。